Поштовани ученици 8. разреда,

 поставићу вам пар питања из претходне лекције на која сви ученици треба да знају одговор (основни ниво образовних стандарда постигнућа):

-шта је ПРИВРЕДА и наведи привредне секторе?

- које су две основне гране ПОЉОПРИВРЕДЕ?

- у чему је разлика између ЕКСТЕНЗИВНЕ и ИНТЕНЗИВНЕ пољопривреде?

- главно подручје производње кромпира у нашој земљи је \_\_\_\_\_\_\_\_\_\_\_\_\_\_\_\_\_ ?

- где се у нашој земљи највише производи паприка, а где малине?

(ова питања провежбајте и због завршног испита, а одговоре ми немојте слати јер ћемо имати тест у мају, па ћемо тада проверити ваше знање)

ИНДУСТРИЈА

Индустрија је привредна делатност која обухвата производњу минерала и прераду сировина машинским путем. За индустријску производњу употребљава се и израз фабричка производња.

Проналазак парне машине у другој половини XVIII в. омогућио је замену ручног рада машинама. Тиме се повећала продуктивност рада, обим и вредност производње. Повећана је потреба за енергијом и сировинама. Проналазак парне машине омогућио је појаву пароброда, локомотиве. Крајем XIX в. почела је примена електрицитета и конструисана су прва моторна возила. У XX в. појављују се радар, радио, телевизија, реактивни мотори, атомска енергија и вештачке материје.

Према врсти производа ИНДУСТРИЈА се дели на ТЕШКУ и ЛАКУ.

ТЕШКА или БАЗИЧНА индустрија производи средства за производњу, сировине и гориво. Концентрисана је и непосредно везана за енергетску, сировинску базу и повољан саобраћајни положај. Неопходна је за развој других индустријских грана, унапређење пољопривреде и саобраћаја. Тражи велика улагања и троши знатне количине енергије и сировина. Обухвата енергетику, рударство, металургију, машинску, електроиндустрију, тешку хемијску и дрвну индустрију, индустрију неметала и грађевинског материјала.

ЛАКА индустрија производи средства за потрошњу. Због тога се и зове потрошачка. Троши мање енергије и сировина. Има је готово у сваком градском насељу. Важније гране лаке индустрије су: прехрамбена индустрија, текстилна индустрија, индустрија коже, обуће, гуме, дуванска индустрија.

Према предмету рада индустрија се дели на ЕКСТРАКТИВНУ и ПРЕРАЂИВАЧКУ. Екстрактивна индустрија обухвата рударство и добијање грађевинског материјала, а прерађивачка обрађује сировине механичким или хемијским путем.

Металургија – основна грана тешке, базичне индустрије која омогућује добијање метала из руде и других материјала.

Руда – стена која садржи метале или неметале значајне за искоришћавање.

 \*Битно је да усвојите поделу индустрије према: **врсти производа** и **предмету рада**.

\*Такође је битно да знате да наведете гране ТЕШКЕ и гране ЛАКЕ индустрије.

 Поздрав од наставнице географије.